SA gryp in oor gestrande jongmense in China | Maroela Media
Die departement van internasionale betrekkinge en samewerking werk saam met die Chinese owerhede om tientalle jong Suid-Afrikaners wat in die land gestrand is te help.
Minister Lindiwe Sisulu het haar departement opdrag gegee om saam met die Chinese owerhede te werk en die 51 jong Suid-Afrikaners wat die slagoffers van 'n visum-slenter is se paspoorte terug te gee sodat hulle so gou as moontlik na Suid-Afrika kan terugkeer.
Volgens die Suid-Afrikaanse ambassade in Beijing is die 51 jong Suid-Afrikaners deur 'n agent gelok om na China te reis met 'n studievisum en as Engelse onderwysers te werk. Hulle is glo onder die indruk gebring dat hulle hul werkvisums sou ontvang sodra hulle in China aankom maar dit het nie gebeur nie. Hulle het egter begin werk met die studievisums wat strydig is met China se immigrasiewette.
"Ons ambassade in Beijing is in gesprek met die Chinese owerhede om die saak op te los. Ons is ook in kontak met die Chinese ambassadeur in Suid-Afrika om die groep se paspoorte terug te kry. Die ambassadeur het onderneem om die saak te bespoedig," het Sisulu gesê.
"Ons is deeglik bewus dat die Chinese owerheid sy eie regsprosesse sal volg wanneer so 'n oortreding plaasvind en die saak dienooreenkomstig hanteer. Ons doen 'n beroep op alle Suid-Afrikaners om versigtig te wees vir dié soort slenters en by die relevante owerhede seker te maak voordat hulle na ander lande reis."
Sisulu het gesê haar departement sal voortgaan om konsulêre bystand te lewer aan die groep jong mense en om hul families op die hoogte te hou van die jongste verwikkelinge. Die minister is ook van plan om met die ministers van polisie en binnelandse sake in kontak te tree oor dié soort slenters sodat die skuldiges aan die pen kan ry.
Volgens Sisulu is dit prioriteit dat al 51 Suid-Afrikaners wat in China gestrand is so spoedig moontlik na Suid-Afrika terugkeer.
Intussen is daar al R26 000 ingesamel op die skarefinansieringswebwerf Backabuddy om die groep by te staan. Volgens 'n mediaverklaring van die webwerf is die agent wat die jong mense na China gelok het in China in hegtenis geneem.
Volgens inligting is al die jong mense onder 25 jaar oud en het die agent hul paspoorte afgeneem toe hulle in China aangekom het.
"Die skole het nooit vir ons kinders oor hul werksvisums gevra nie. Hulle het net die helfte van hulle salarisse ontvang en is aangesê om vir die polisie weg te kruip indien hulle ondersoek word," het Liza Bold, 'n ma wie se 21-jarige dogter ook in China gestrand is, gesê.
Lorraine Theron het intussen gesê sy is doodbekommerd oor haar 19-jarige dogter wat ook deel van die groep is. "Alles het so vinnig gebeur. Sy moes vir 'n onderhoud gaan in Krugersdorp en toe in Roodepoort. Toe moes sy 'n video indien waarin sy sê hoekom sy in China wil gaan skoolgee. Sy is aanvaar en het onmiddellik 'n eenrigting-vliegkaartjie na China gekry."
Volgens inligting mag die groep nie hul akkommodasie verlaat nie en moet hulle op R45 elk per dag oorleef.
"Ons het geen idee wanneer hulle gaan huis toe kom nie. Daar is vroeër vir ons gesê dit gaan nog 'n maand duur, maar toe hoor ons hulle sal volgende week hul paspoorte kry. Ons vat dit maar dag vir dag," het Bold gesê.
Ek bid vir al die kinders se veilige terugkoms. Sterkte!
Nou wonder ek net hoekom ons regering toelaat dat meeste chinese in SA werk met toeriste visums? Huawei en ZTE is goeie voorbeelde.
My pa gee klas in cambodia. Hy reel dat alles 100% korrek is. Hoekom kan due mense nie die reels voor die tyd gan lees nie. Dis in engels ook beskikbaar. Asook jou visa omstandighede en gebruik daarvan. Dis hukom hul in die moeilikheid is. Hul kyk nie alles deur en doen hul eie navorsing voor die tyd nie
Ek is seker nou 'n natvadoek, maar dit verbaas my nogal dat hul enigsins gehelp word om die proses te bespoedig.
Hierdie jognmense het ook ouers wat die papierwerk kon nagegaan het – of die persoon wat in 'n leierskapsposisie was en dit gereel het.